Die Waarsêer is meer as net ‘n storie. Dis gegrond op ware gebeure wat in die laat 1950’s op die klein dorpie Amersfoort afgespeel het. Dis die verhaal van Kiewiet Vogel (gespeel deur David Rees), ’n middeljarige dronklap wat sy brood verdien deur los werkies te doen. Dit bring mee dat hy oral in dorpenaars se huise kom en waar hy ook al werk, kom hy mense se geheime agter. Niemand steur hulle egter aan Kiewiet nie, want hulle onderskat sy intelligensie en waarnemingsvermoë.
Ook Kiewiet bly nie onaangeraak deur die gebeure nie. As waarsêer word hy vir die eerste keer ernstig opgeneem deur die gemeenskap. Hy ontdek sy eiewaarde wat meebring dat sy lewe onherroeplik verander. Deur Kiewiet se katarsis word sekere universele lewensbeginsels subtiel oorgedra.
Die skrywer Barry van Rensburg het reeds bekendheid verwerf met vier komedies: Annale van ’n windgat, Ballade van ’n banggat (waarvoor Tobie Cronjé ’n Fiësta losgeslaan het), Jou gat, my skat en Die woema van ’n windgat wyfie. Met Die Waarsêer bewys Van Rensburg dat hy ook met sukses ernstige werk kan lewer wat met deernis en humor lewenswaardes uitbeeld.